Qishloq xo‘jaligi sohasida o‘quv-tajriba xo‘jaliklarini tashkil etish chora-tadbirlari to‘g‘risida

O‘zbekiston Respublikasi Yer kodeksining 24 va 491-moddalariga muvofiq hamda O‘zbekiston Respublikasi Prezidentining “Yer munosabatlarida tenglik va shaffoflikni ta’minlash, erga bo‘lgan huquqlarni ishonchli himoya qilish va ularni bozor aktiviga aylantirish chora-tadbirlari to‘g‘risida” 2021-yil 8-iyundagi PF-6243-son Farmoni ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Yer kodeksining 491-moddasiga muvofiq:
 o‘quv-tajriba ho‘jaliklariga qishloq xo‘jaligiga mo‘ljallangan yer uchastkalari belgilangan tartibda qishloq xo‘jaligi sohasida ilmiy-tadqiqot va tajriba-sinov ishlarini amalga oshirish, ta’lim maqsadlari, tovar qishloq xo‘jaligini yuritish hamda ilg‘or tajribani targ‘ib qilish uchun berilishi;
 o‘quv-tajriba ho‘jaliklari qishloq xo‘jaligiga mo‘ljallangan yer uchastkalarini ijaraga yoki ikkilamchi ijaraga berish huquqiga ega emasligi belgilanganligi ma’lumot uchun qabul qilinsin.
 2. O‘zbekiston Respublikasi Qishloq xo‘jaligi vazirligi, Fanlar akademiyasi, Suv xo‘jaligi vazirligi, Qoraqalpog‘iston Respublikasi Vazirlar Kengashi va viloyatlar hokimliklarining quyidagi takliflari ma’qullansin:
 “O‘zdaverloyiha” davlat ilmiy-loyihalash institutining Andijon, Buxoro, Jizzax, Navoiy, Namangan, Samarqand, Surxondaryo, Toshkent, Farg‘ona va Xorazm viloyatlari bo‘linmalarida qishloq xo‘jaligi sohasida ilmiy-tadqiqot ishlarini amalga oshirish maqsadida o‘quv-tajriba ho‘jaliklarini tashkil etish;
 “O‘zdaverloyiha” davlat ilmiy-loyihalash institutining Qoraqalpog‘iston Respublikasi, Qashqadaryo va Sirdaryo viloyatlari bo‘linmalaridagi yordamchi xo‘jaliklarni o‘quv-tajriba ho‘jaliklariga aylantirish hamda Qoraqalpog‘iston dehqonchilik ilmiy-tadqiqot institutining ixtiyoriy voz kechish talabiga muvofiq Qoraqalpog‘iston Respublikasi Chimboy tumanidagi tajriba xo‘jaligi yerlarini zaxiraga qaytarish.
 3. Quyidagilar:
 Qishloq xo‘jaligi sohasida ilmiy-tadqiqot ishlarini amalga oshirish maqsadida o‘quv-tajriba ho‘jaliklarini tashkil etish uchun ajratiladigan yer uchastkalari ro‘yxati 1-ilovaga muvofiq;
 Qoraqalpog‘iston dehqonchilik ilmiy-tadqiqot instituti tajriba xo‘jaligining Chimboy tumani hokimligi zaxirasiga qaytaradigan yer uchastkalari ro‘yxati 2-ilovaga muvofiq tasdiqlansin.
 4. Belgilansinki:
 qishloq xo‘jaligiga mo‘ljallangan yer uchastkalari o‘quv-tajriba ho‘jaliklariga o‘ttiz yil muddatga ijara huquqi asosida ajratiladi;
 o‘quv-tajriba ho‘jaliklariga ajratilgan yer uchastkalarida qishloq xo‘jaligi ekinlarini ekish va yetishtirish ishlari amalga oshiriladi hamda ekinlarning holati va rivojlanishini monitoring qilishning ilmiy asoslangan usullari sinovdan o‘tkaziladi;
 spektorli kameralar bilan jihozlangan dronlarda olingan suratlarga ishlov berish orqali monitoring tizimini takomillashtirish bo‘yicha ilmiy asoslangan taklif va tavsiyalar ishlab chiqiladi.
 5. O‘zbekiston Respublikasi Qishloq xo‘jaligi vazirligi:
 a) Davlat soliq qo‘mitasi huzuridagi Kadastr agentligi bilan birgalikda o‘n kun muddatda:
 mazkur qarorga 1-ilovaga muvofiq qishloq xo‘jaligi sohasida ilmiy-tadqiqot ishlarini amalga oshirish maqsadida o‘quv-tajriba ho‘jaliklarini tashkil etish uchun ajratilgan yer uchastkalariga bo‘lgan huquqlarning davlat ro‘yxatidan o‘tkazilishini;
 Qoraqalpog‘iston Respublikasi Vazirlar Kengashi bilan birgalikda Qoraqalpog‘iston dehqonchilik ilmiy-tadqiqot instituti tajriba xo‘jaligining yer uchastkasi Chimboy tumani hokimligi zaxirasiga qaytarilishi hamda belgilangan tartibda davlat ro‘yxatidan o‘tkazilib, qishloq xo‘jaligi mahsulotlarini yetishtirish uchun ochiq elektron tanlovga qo‘yilishini ta’minlasin;
 b) o‘quv-tajriba ho‘jaliklarini tashkil etish uchun ajratilgan yer uchastkalaridan maqsadli foydalanilishi ustidan nazorat o‘rnatsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev zimmasiga yuklansin.